**ZÁPISNICA**

**zo 4. zasadnutia snemu**

**Slovenskej komory sociálnych pracovníkov a asistentov sociálnej práce**

(ďalej len „komora“),

**Dátum:** 24.10.2019

**Miesto:** Úrad ŽSK**,**  Komenského 48, Žilina

**Prítomní:** podľa prezenčnej listiny; počet prítomných členov komory: 58 (z celkového počtu 606 členov); počet prítomných hosťujúcich členov komory: 3 (z celkového počtu 25 hosťujúcich členov), počet hostí vrátane organizačného tímu: 68

Rokovanie snemu komory bolo uznášaniaschopné v zmysle rokovacieho poriadku komory. Za zapisovateľa bola určená Mgr. Stanislava Bartošová, za overovateľa PhDr. Peter Seman.

**Program rokovania:** Rokovanie snemu komory prebiehalo podľa programu, do ktorého bola zapracovaná jedna zmena - PhDr. František Drozd, PhD. sa ospravedlnil za neúčasť. Správa, ktorú mal odprezentovať v bode Rôzne bude zverejnená na webstránke komory.

**01. Úvodný príhovor predsedu komory**

V rámci tohto bodu rokovania snemu sa predsedníčka komory, PhDr. Mgr. Oľga Jarošová, PhD. prihovorila k zúčastneným členom komory a hosťujúcim členom komory úvodným príhovorom. Predstavila a zároveň dala na schválenie malú zmenu v programe. Následne odovzdala slovo čestným hosťom.

Z pozvaných hostí ako prvá vystúpila doc. PhDr. Alena Bašistová, PhD. ktorá rozprávala o fungovaní komory, o zastupovaní komory, ale najmä apelovala na úzku spoluprácu s ministerstvom. Všetko je otázka komunikácie. Ak komora nebude komunikovať so zástupcami zákonodarného zboru, ostanú sociálni pracovníci vo fáze ponosov, že sa nič nedeje, že sú nulové kompetencie. Vyslovila presvedčenie, že spolupráca posledné mesiace funguje tak ako mala fungovať počas celej existencie Slovenskej komory SP a ASP. Aby sme napredovali, musíme vedieť kto má a aké kompetencie preberá. Momentálne sú rozdebatované rôzne témy a boli zrealizované viaceré stretnutia. Komunikácia je na odbornej úrovni. Veci sa musia diať, jednou dobrou ukážkou spolupráce je, že v rámci predloženého zákona č. 219/2014 o sociálnej práci bol podaný pozmeňujúci návrh, kde sa upravujú kompetencie komory a sociálnych pracovníkov. V závere pani Bašistová skonštatovala, že komora prešla kus cesty, ale aj napriek tomu nás musí byť počuť ešte silnejšie.

RNDr. Peter Dobeš, podpredseda Žilinského samosprávneho kraja odovzdal pozdrav a privítanie od predsedníčky Ing. Eriky Jurinovej na pôde ŽSK. V krátkom príhovore vyjadril presvedčenie, že sa snem deje v kraji, ktorý plne rozumie aký dôležitý význam má profesia sociálneho pracovníka pre spoločnosť, podľa jeho slov už len názov budí vážnosť a dôležitosť.

Ing. **Iveta Ďurišová,** riaditeľka odboru sociálnych vecí ŽSK vo svojom príhovore uviedla, že Žilinský kraj je jedným z mála krajov, ktorý dáva na sociálnu oblasť najviac finančných prostriedkov. Požiadala všetkých účastníkov snemu, aby boli nápomocní svojim mladším kolegom, ktorí čoraz väčšmi potrebujú vedomosti a skúsenosti z praxe starších kolegov. Počas príhovoru pani Ing. Ďurišová vyjadrila svoj postoj, že je potrebné, aby členstvo v komore bolo povinné. Podpora by bola intenzívnejšia a mala by širší záber. V závere popriala, aby závery z rokovania mali ďalekosiahly efekt v práci sociálnych pracovníkov.

JUDr. Nadežda Šebová, generálna riaditeľka Sekcie sociálnej a rodinnej politiky MPSVR SR -oboznámila členov komory s predstavou ministerstva. K minulému roku bola kritická, nezachytila v predchádzajúcom období iniciatívu Komory navonok. Požiadala účastníkov snemu, aby to nevnímali ako kritiku, ale ako apel, aby boli sociálni pracovníci súdržní tam, kde treba byť a kritický tam, kde je to nevyhnutné. Z profesionálnej časti poukázala na zmenu v zákone o sociálnej práci, kde sa urobilo v nedávnom období veľa práce. Poďakovala za iniciatívu predsedníčke komory a všetkým členom, ktorí aj napriek pracovnej vyťaženosti dokážu venovať svoj čas aj fungovaniu komory. Na záver vyjadrila vieru v to, že sa Akreditačná komisia čoskoro dočká zástupcu z radov členov Slovenskej komory SP a ASP.

Ing. Zuzana Valentová, riaditeľka odboru národných projektov IA MPSVaR SR obšírnejšie predstavila rôzne projekty Implementačnej agentúry a celkovo jej činnosť. Vyjadrila presvedčenie, že IA ponúka veľa možností uplatnenia a posunu sociálnej práce na Slovensku. V rámci činností projektov, na ktorých sa IA podieľa, realizuje prierez aktivít na praktické, vzdelávacie a akademické činnosti, teda komplexný prierez poskytovania sociálnej práce. V závere príhovoru pani Ing. Valentová privítala vznik komory, ktorá by mala byť najvyšším organom vo zvyšovaní statusu sociálneho pracovníkov. Treba aj naďalej upevňovať status sociálnej práce a zvyšovať kvalifikovanosť pracovníkov. Na základe predstavenia projektov sa po príhovore rozbehla diskusia. Členovia komory reagovali na obťažnosť v dokumentácii, obťažnosť zabezpečiť odborný potenciál a iné. Záverom navrhla predsedníčke komory zorganizovať pracovnú skupinu, v rámci ktorej sa bude naďalej diskutovať a zrealizujú sa spoločné stretnutia komory a IA.

Mgr. Branislav Ondruš, štátny tajomník MPSVR SR začal prihovor vyjadrením, že ministerstvo stálo pri zrode komory a pri prijímaní zákona o sociálnej práci. Štát a v prípade komory konkrétne MPSVR SR cez zákon ustanovilo takú organizáciu, akou je komora a na základe toho by mal byť schopný definovať isté očakávania a spoločenský záujem. Ministerstvo považuje za veľkú výzvu naďalej posilňovať spoločenský status, ktorý ani dnes nespĺňa predstavy, ktoré ministerstvo pri vzniku komory malo. Pán štátny tajomník uviedol ideálny príklad, a to uplatnenie absolventov v praxi. Popri šírení informácie z aktuálnych prognóz uplatnenia absolventov na trhu práce, zaregistrovalo ministerstvo závažnú skutočnosť a to, že po ukončení štúdia absolventi vykonávajú činnosti, zastávajú také pracovné pozície, ktoré nemajú nič spoločné so sociálnou prácou. Tento obraz o uplatniteľnosti absolventov sociálnej prace naozaj neprispieva k zvyšovaniu spoločenského statusu sociálnej práce. Toto v značnej miere limituje postavenie a možnosti ovplyvňovania vecí verejných zo strany komory. Ak by si ministerstvo nemyslelo, že existencia komory je spoločensky prínosná, tak by nikdy nepresadilo zákon alebo by prijalo také opatrenia, aby komora status stratila.

Po hodnotení a tiež víziách pre komoru pokračoval pán štátny tajomník v príhovore a zameral sa najmä na témy, ktoré sú aktuálne a členovia komory požiadali o vyjadrenie. Okruh tém bol nasledovný:

* zmena kvalifikačných predpokladov pre odborných pracovníkov v komunitných centrách,
* financovanie sociálnych služieb prostredníctvom národných projektov.

V závere rokovania pán štátny tajomník apeloval na zástupcov, aby sa spolupodieľali na jasnom zadefinovaní, akú funkciu komora plní. Ministerstvo SKSP a ASP podporilo a urobí tak aj v budúcnosti, komora je štátna objednávka a z niečoho ju treba zaplatiť. Ak máme nastaviť udržateľný spôsob ďalšieho financovania komory zo štátnych zdrojov, musíme celkom jasne zadefinovať prečo to má štát robiť, akú službu zo strany komory, aký spoločenský prínos - čo dostane štát. Nemožno však čakať a spoliehať sa, viac iniciatívy, zatraktívnenie členstva, stabilizácia financovania komory musia byť viditeľné aj zo strany komory. Hovoriť treba o konkrétnych úlohách a činnostiach, ktoré komora má a bude plniť. Komora má aj naďalej na ministerstve dvere otvorené a ministerstvo si stojí za prísľubom, že každý jeden zákon týkajúci sa sociálnej práce zástupcom komory pošle, bude sledovať spoluprácu, spolupodieľanie sa na pripomienkovaní. Úplne na záver pán štátny tajomník navrhol stretnutie v priebehu nasledujúceho mesiaca.

**02. Voľba návrhovej komisie, schvaľovanie dokumentov**

V rámci tohto bodu rokovania prebehla voľba návrhovej komisie. Snem komory hlasovaním jednomyseľne schválil nominované členky návrhovej komisie a to PhDr. Janu Mazalánovú, Mgr. Kristínu Mózešovú, PhD. a Mgr. Martinu Gymerskú. Po voľbe návrhovej komisie nasledovalo schvaľovanie dokumentov, ktoré predstavila p. predsedníčka PhDr. Mgr. Oľga Jarošová, PhD. Zmeny v jednotlivých dokumentoch boli predstavené postupne a rovnako postupne boli prijímané aj nové znenia týchto dokumentov.

V Štatúte komory sú zmeny nasledovné - úprava pracovnoprávnych vzťahov, a to možnosť odmeny za prácu aktívnych členov, ďalšou zmenou je zastupovanie predsedu komory podpredsedom, a to v prípade konfliktu záujmov. V Hospodárskom poriadku Komory nastala jedna dôležitá zmena, ktorá priamo súvisí so zmenou v Štatúte komory a to Výdavky na odmenu aktívnych zástupcov komory.

**03. Prijímanie hosťujúcich členov**

V rámci tohto bodu boli prijatí hosťujúci členovia komory, ktorí splnili podmienku získania minimálne desať podpisov členov komory. Počas rokovania snemu boli nominovaní hostia predstavení a následne pristúpili zúčastnení členovia komory k hlasovaniu o ich prijatí za hosťujúcich členov komory.

**04.** **Prezentácia činností** **jednotlivých volených orgánov komory**

V rámci tohto bodu rokovania snemu predseda komory a predsedovia volených orgánov komory predstavili činnosť jednotlivých volených orgánov a regionálnych zástupcov komory.

* O činnosti predstavenstva komory informovala prítomných členov PhDr. Mgr. Oľga Jarošová, PhD.
* O činnosti dozornej rady prítomných členov komory informoval Mgr. Ladislav Babuščák
* O činnosti profesijnej rady komory informovala prítomných členov komory Mgr. Petra Závacká.
* O činnosti disciplinárnej komisie informovala prítomných členov komory PhDr. Bc Silvia Vadkertiová, PhD.

V rámci tohto bodu rokovania snemu predseda dozornej rady Mgr. Ladislav Babuščák predstavil správu o hospodárení komory za rok 2018. Na sneme prítomná, bývalá ekonómka komory Ing. Stanislava Draxlerová vyjadrila námietku voči správe, ktorú prezentoval predseda dozornej rady, a to konkrétne k skutočnosti, že nebol vykonaný audit, ktorý ako uviedla p. Draxlerová, nepotrebuje komora robiť a to z dôvodu toho, že v roku 2018 nebola čerpaná žiadna dotácia a komora hospodárila z vlastných finančných zdrojov (členské príspevky). Pani Draxlerová informovala prítomných aj o skutočnosti, že inventarizácia bola urobená fyzicky a je o tom zápis, ktorý je riadne zaevidovaný v dokumentácii komory. Nasledovalo hlasovanie o schválení Správy o hospodárení komory.

**05. Voľby predsedu komory a členov orgánov komory**

V rámci tohto bodu rokovania snemu zúčastnení členovia komory pristúpili k voľbám predsedu a členov orgánov komory. Voľby predsedu komory a členov orgánov komory viedla predsedníčka volebnej komisie, PhDr. Katarína Trubanová, ktorá oboznámila prítomných členov komory s inštrukciami k voľbám a k vyplneniu volebného lístka. Následne dostali priestor kandidátky na post predsedníčky komory, aby predstavili seba a svoje vízie o ďalšom smerovaní komory. Po predstavení nasledovala tajná voľba novej predsedníčky komory a tiež voľby členov do orgánov Slovenskej komory SP a ASP. Výsledky volieb sú zverejnené v Protokole o voľbách predsedu Slovenskej komory sociálnych pracovníkov a asistentov sociálnej práce, členov predstavenstva komory, členov dozornej rady komory, členov profesijnej rady komory a členov disciplinárnej komisie komory.

**06. Vyhlásenie výsledkov volieb**

Počas obedňajšej prestávky volebná komisia spočítala hlasy a následne predsedníčka volebnej komisie zverejnila výsledky volieb, pričom so ziskom 33 hlasov sa novou predsedníčkou komory stala PhDr. Mgr. Oľga Jarošová, PhD. Zoznam novozvolených členov orgánov bude zverejnený na webovej stránke komory.

**7. Rôzne**

V rámci tohto bodu rokovania snemu nová predsedníčka komory prenechala slovo zástupcom komory, ktorí prispeli do programu prezentáciami a odborným výkladom tém, ktoré sú pre sociálnych pracovníkov aktuálne. Zároveň pani predsedníčka komory PhDr. Mgr. Oľga Jarošová, PhD. facilitovala diskusiu k prezentovaným témam.

S prvou témou povinné členstvo v komore mal vystúpiť člen predstavenstva PhDr. František Drozd, PhD., ktorý svoju neúčasť v predstihu ospravedlnil a pripravená prezentácia bude členom komory doručená prostredníctvom newslettera. Na základe tejto skutočnosti dostala priestor, ktorá otvorila tému zrušenie výnimiek v Zákone č. 219/2014 Z.z. o sociálnej práci. Poukázala na prechodné ustanovenie, (§ 45) a navrhla diskutovať o zmene prechodného ustanovenia. Na záver prezentácie p. Mazalánová oslovila prítomnú p. Evu Hloškovu, aby bola nápomocná v rámci úpravy legislatívy.

Nasledovala prezentácia projektu Etablovanie sociálnej práce v školských zariadeniach a zavádzanie programov osobnostno - sociálnej výchovy do škôl, ktorú prezentovali Mgr. Martina Gymerská a Eva Kršáková. Prezentácia bola rozdelená na tri časti, a to predstavenie projektu, jeho zámer a tiež oboznámenie účastníkov snemu s výstupmi projektu. Posledná časť prezentácie bola vyhradená na krátku diskusiu, ktorá bola zameraná na témy súvisiace s etablovaním sociálnej práce v školstve.

**8. Diskusia**

V rámci tohto bodu rokovania snemu nová predsedníčka komory pani PhDr. Mgr. Oľga Jarošová, PhD. opäť facilitovala diskusiu na tému - prerušené členstvo a členský poplatok. Prerušením členstva sa člen nezbavuje povinnosti zaplatiť členský príspevok, naďalej je to jeho povinnosťou. Komora je aj počas obdobia, kedy je členstvo prerušené, povinná chrániť práva a záujmy svojich členov a poskytnúť poradenstvo a právnu ochranu. Platnosť od 1.11.2019. Ďalšou témou, o ktorej sa diskutovalo, je povinné členstvo a registrácia. Na základe diskusie snem navrhol predstavenstvu začať diskusiu o povinnej registrácii.

**9. Záver rokovania**

V rámci tohto bodu rokovania snemu sa aktuálna predsedníčka komory, p. PhDr. Mgr. Oľga Jarošová, PhD. prihovorila k zúčastneným členom komory a hosťujúcim členom komory záverečným príhovorom a poďakovala sa im za ich aktívnu účasť.

V Žiline, 24.10.2019

Zapísala: Mgr. Stanislava Bartošová .........................................

Overili: PhDr. Peter Seman

 .......................................

**Uznesenie Snemu Slovenskej komory sociálnych pracovníkov a asistentov sociálnej práce,**

**konaného v priestoroch Žilinského samosprávneho kraja dňa 24.10.2019:**

**Snem schvaľuje:**

* Zmenu Štatútu v časti:
* Úpravy pracovnoprávnych vzťahov – možnosť odmeny za prácu aktívnych členov
* Zastupovania predsedu komory podpredsedom v prípade konfliktu záujmov
* Zmenu Hospodárskeho poriadku v časti:
* Doplnenia oprávnených výdavkov komory na odmenu aktívnych zástupcov komory
* Hosťujúcich členov:
* Alenu Bašistovú
* Vieru Mrázovú
* Správu dozornej rady o hospodárení komory za rok 2018

**Snem berie na vedomie:**

* Správu o činnosti predstavenstva za uplynulé 4 ročné obdobie
* Správu o činnosti profesijnej rady za uplynulé 4 ročné obdobie
* Správu o činnosti disciplinárnej komisie za uplynulé 4 ročné obdobie
* Správu o vykonanej kontrole hospodárenia SKSPaASP zo dňa 16.10.2019

**Snem navrhuje:**

* Predstavenstvu:
	+ vytvoriť pracovnú skupinu pre rokovanie s Implementačnou agentúrou MPSVR SR tematicky zameranú na implementáciu IA projektov, komory ako oprávneného prijímateľa, požiadaviek na výkon SP a pod.
	+ upraviť v interných predpisoch návrh dozornej rady na uzatváranie účtovnej agendy aj pri výmene predsedu, s povinnosťou vypracovať protokol o odovzdaní a prevzatí hmotného a nehmotného majetku komory
* Predstavenstvu a profesijnej rade:
	+ spracovať informáciu o zámere zmeniť súčasné podmienky výnimiek z kvalifikačných predpokladov pre výkon sociálnej práce ustanovených v § 45 ods. 1 a ods. 2 zákona o sociálnej práci. Vypracovať dotazník pre členov komory a iných sociálnych pracovníkov a asistentov sociálnej práce o miere udelenia kvalifikačnej výnimky. Rovnako tak otvoriť diskusiu k zákonu o sociálnych službách, kde u osoby zodpovednej za odborné poskytovanie sociálnej služby podľa § 63 ods. 4 zákona č. 448/2018 Z.z. o sociálnych službách (u tzv. garanta) sa nevyžaduje ~~odborné~~ sociálne vzdelanie.
	+ iniciovať  povinnú registráciu sociálnych pracovníkov a asistentov sociálnej práce
* Profesijnej rade:
	+ iniciovať diskusiu o postavení sociálneho pracovníka v školstve

**Snem zvolil za:**

* **predsedu:**
	+ Oľgu Jarošovú
* **členov predstavenstva:**
	+ všetkých navrhnutých kandidátov s podmienkou dodržania zásady členstva len v jednom orgáne
* **členov dozornej rady:**
	+ všetkých navrhnutých kandidátov s podmienkou dodržania zásady členstva len v jednom orgáne
* **členov disciplinárnej komisie:**
	+ všetkých navrhnutých kandidátov s podmienkou dodržania zásady členstva len v jednom orgáne
* **členov profesijnej rady:**
	+ všetkých navrhnutých kandidátov s podmienkou dodržania zásady členstva len v jednom orgáne

**Snem ukladá v stanovenej lehote:**

* Oľge Jarošovej, ako predsedníčke komory a predstavenstva zvolať zasadnutie predstavenstva, spojené s voľbou podpredsedu komory
* Gabriele Šostákovej, ako zástupkyni dozornej rady s najvyšším počtom hlasov, zvolať zasadnutie dozornej rady, spojené s voľbou predsedu a podpredsedu dozornej rady
* Dagmar Štiavnickej, ako zástupkyni disciplinárnej komisie s najvyšším počtom hlasov, zvolať zasadnutie disciplinárnej komisie, spojené s voľbou predsedu a podpredsedu disciplinárnej komisie
* Vladimírovi Hambálkovi, ako zástupcovi profesijnej rady s najvyšším počtom hlasov, zvolať zasadnutie profesijnej rady, spojené s voľbou predsedu a podpredsedu profesijnej rady

V Žiline, dňa 24.10.2019

**Členovia návrhovej komisie:**

Jana Mazalánová

Kristína Mózešová

Martina Gymerská